**Jacob "Jake" Virtanen** (s. 17. elokuuta 1996 New Westminster, Brittiläinen Kolumbia, Kanada) on kanadansuomalainen jääkiekkoilija, joka pelaa Saksassa Fischtown Pinguinsissa. Vancouver Canucks varasi hänet ensimmäisen kierroksen kuudentena pelaajana kesällä 2014. Virtanen on pelipaikaltaan oikea laitahyökkääjä.

Pelityyli
---------

Jake Virtasen vahvuuksiin kuuluvat fyysinen pelitapa, maalinedustapelaaminen, kahden suunnan pelaaminen, kaksinkamppailut, laukaus, aloittaminen, koko ja nopeus. Virtanen laukoo oikealta. Hän on kuvaillut itseään Rick Nashin tyyliseksi pelaajaksi – lisäksi jotkut näkevät hänessä Jarome Iginlan kanssa samankaltaisuuksia.

Ura
---

### Seuraura

Virtanen syntyi Brittiläisen Kolumbian New Westminsterissa, mutta kasvoi ja aloitti jääkiekon Abbotsfordin kaupungissa. Calgary Hitmen varasi hänet koko WHL:n varaustilaisuuden ensimmäisenä pelaajana vuonna 2011. Hänen piti pelata kausi 2011–2012 vielä alle 16-vuotiaana lähinnä BCMML-juniorisarjaa Fraser Valley Bruinsin joukkueessa. Kevätkaudella Virtanen pelasi WHL:ssä yhdeksän runkosarja- ja viisi pudotuspeliottelua tehopistein 3+1=4. Ensimmäisellä kokonaisella WHL-kaudellaan 2012–2013 hän teki 62 runkosarjaottelussa tehot 16+18=34 sekä 15 pudotuspeliottelussa tehot 2+4=6.

KHL-joukkue Medveščak Zagreb varasi Virtasen 65. pelaajana kesällä 2013. Kaudella 2013–2014 hän teki WHL:ssä yli kaksi kertaa enemmän tehopisteitä kuin tulokaskaudellaan ja oli Hitmenin paras maalintekijä ja kolmanneksi paras pistemies tehoilla 45+26=71. Virtanen pelasi kauden aikana myös CHL Top Prospects Gamessa. Vancouver Canucks varasi hänet lopulta koko NHL:n varaustilaisuuden kuudentena pelaajana kesällä 2014. Jo samana kesän heinäkuussa Virtanen teki kolmivuotisen tulokassopimuksen joukkueen kanssa. WHL-kauden 2014–2015 päätteeksi, huhtikuussa 2015 hän siirtyi loppukevääksi AHL-joukkue Utica Cometsin vahvuuteen. Virtanen pelasi siellä kymmenen pudotuspeliottelua tehden yhden syöttöpisteen. Hän eteni Cometsin kanssa aina Calder Cup -loppuotteluihin saakka, mutta mestaruuden vei kuitenkin Manchester Monarchs otteluvoitoin 4–1.

Kauden 2015–2016 Virtanen aloitti suoraan Vancouver Canucksin NHL-joukkueessa. Hän istui kolme ensimmäistä runkosarjaottelua katsomossa ja teki NHL-debyyttinsä lopulta kauden neljännellä kierroksella 13. lokakuuta 2015 vieraissa Los Angeles Kingsia vastaan, jolloin Virtanen sai jääaikaa 9.18 minuuttia. NHL-uransa avausmaalin hän teki 2. marraskuuta 2015 Philadelphia Flyersia vastaan. Virtasen osuma jäi Canucksin 4–1-voittoon päättyneen ottelun ratkaisumaaliksi. Hänet valittiin ottelun ykköstähdeksi.

Lokakuussa 2020 Virtanen teki Canucksin kanssa kaksivuotisen ja yhteensä 5,1 miljoonan dollarin arvoisen jatkosopimuksen. Heinäkuussa 2021 Canucks osti Virtasen sopimuksen ulos jääkiekon ulkopuolisten syiden vuoksi.

Virtanen siirtyi kaudeksi 2021–2022 Venäjän KHL-liigan HK Spartak Moskovaan. Hän jätti kauden KHL:ssä kesken monen pohjoisamerikkalaisen pelaajan tavoin helmikuussa 2022 Venäjän hyökättyä Ukrainaan. Seuraavaksi kaudeksi hän siirtyi Sveitsin toiselle sarjatasolle EHC Vispiin. Tammikuussa 2023 seura ilmoitti purkavansa Virtasen sopimuksen sopimattoman käyttäytymisen vuoksi. Hän siirtyi miltei heti Saksan DEL-liigan Fischtown Pinguinsiin loppu kaudeksi.

### Maajoukkueura

Virtanen pelasi Kanadan joukkueessa alle 20-vuotiaiden maailmanmestaruuskilpailuissa vuosina 2015 ja 2016, joista ensimmäinen turnaus päättyi maailmanmestaruuteen. Hän pelasi myös alle 18-vuotiaiden maailmanmestaruuskilpailuissa vuonna 2014, jolloin hän voitti pronssia. Virtanen pelasi myös alle 18-vuotiaiden Ivan Hlinkan muistoturnauksessa vuonna 2013, jolloin hän voitti kultaa. Virtanen edusti myös Canada Pacificin joukkuetta World U-17 Hockey Challengessa vuonna 2013, jolloin hän voitti hopeaa ja oli joukkueen paras maalintekijä viidellä osumallaan.

Muuta
-----

Jake Virtasen isovanhemmat ovat kotoisin Pohjanmaalta. He muuttivat perheineen Kanadaan vuonna 1967 ja takaisin Suomeen vuonna 1975. Isä Rainer Virtanen syntyi Pietarsaaressa ja varttui Uudessakaarlepyyssä. Virtaset muuttivat takaisin Kanadaan vuonna 1976. Rainer Virtanen puhuu nykyisin vielä ruotsia, mutta on unohtanut suomen kielen. Jake Virtasen äiti Brigitte on kanadanranskalainen. Jake Virtasen isoveli Stefan sekä serkku Jared pelaavat myös jääkiekkoa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2010–2011 | Abbotsford Hawks | PCBHL | 59 | 68 | 49 | 117 | – | – | – | – | – | – |
| 2011–2012 | Fraser Valley Bruins | BCMML | 39 | 17 | 22 | 39 | 120 | – | – | – | – | – |
|  | Calgary Hitmen | WHL | 9 | 3 | 1 | 4 | 4 | 5 | 0 | 0 | 0 | 4 |
| 2012–2013 | Calgary Hitmen | WHL | 62 | 16 | 18 | 34 | 67 | 15 | 2 | 4 | 6 | 27 |
| 2013–2014 | Calgary Hitmen | WHL | 71 | 45 | 26 | 71 | 100 | 6 | 1 | 3 | 4 | 4 | U18 | 7 | 3 | 3 | 6 | 10 |
| 2014–2015 | Calgary Hitmen | WHL | 50 | 21 | 31 | 52 | 82 | 14 | 5 | 8 | 13 | 28 | JMM | 7 | 1 | 3 | 4 | 4 |
|  | Utica Comets | AHL | – | – | – | – | – | 10 | 0 | 1 | 1 | 6 |
| 2015–2016 | Vancouver Canucks | NHL | 55 | 7 | 6 | 13 | 45 | – | – | – | – | – | JMM | 5 | 0 | 1 | 1 | 10 |  |
|  | Utica Comets | AHL | 2 | 0 | 0 | 0 | 0 | – | – | – | – | – |
| 2016–2017 | Vancouver Canucks | NHL | 10 | 0 | 1 | 1 | 2 | – | – | – | – | – |
|  | Utica Comets | AHL | 65 | 9 | 10 | 19 | 48 | – | – | – | – | – |
| 2017–2018 | Vancouver Canucks | NHL | 75 | 10 | 10 | 20 | 46 | – | – | – | – | – |
| 2018–2019 | Vancouver Canucks | NHL | 70 | 15 | 10 | 25 | 44 | – | – | – | – | – |
| 2019–2020 | Vancouver Canucks | NHL | 69 | 18 | 18 | 36 | 41 | 16 | 2 | 1 | 3 | 25 |
| 2020–2021 | Vancouver Canucks | NHL | 38 | 5 | 0 | 5 | 41 | – | – | – | – | – |
| 2021–2022 | HK Spartak Moskova | KHL | 36 | 9 | 7 | 16 | 24 | – | – | – | – | – |
| 6 kautta | yhteensä | NHL | 317 | 55 | 45 | 100 | 219 | 16 | 2 | 1 | 3 | 25 |
| 3 kautta | yhteensä | AHL | 67 | 9 | 10 | 19 | 48 | 10 | 0 | 1 | 1 | 6 |

Lähteet
-------

CommonsCommons
Wikimedia Commonsissa on kuvia tai muita tiedostoja aiheesta **Jake Virtanen**.
* Jake Virtanen The Internet Hockey Databasessa (englanniksi)
* Jake Virtanen *Elite Prospects*. Everysport Media Group AB.  (englanniksi)

### Viitteet

1. 1 2  Nieminen, Jouni: Maalinteon salaisuuksia ja tavallisia virtasia  7.5.2011. Edmonton:  Helsingin Sanomat.  Arkistoitu 14.7.2014. Viitattu 1.7.2014.
2. ↑  Jake Virtanen at eliteprospects.com *www.eliteprospects.com*. Viitattu 14.2.2023. (englanniksi)
3. 1 2 3 4 5  Jake Virtanen *Elite Prospects*. Everysport Media Group AB.  (englanniksi)
4. ↑  Hytönen, Henri: Virtanen tuo lisää suomalaisväriä ensimmäiselle kierrokselle  27.6.2014. Jatkoaika.com. Viitattu 1.7.2014.
5. ↑  Jake Virtanen The Internet Hockey Databasessa (englanniksi)
6. ↑  CANUCKS SIGN FORWARD JAKE VIRTANEN  25.7.2014. Vancouver, BC:  Vancouver Canucks. Viitattu 27.7.2014. (englanniksi)
7. ↑  Jake Virtanen sai NHL-tulokassopimuksen  27.7.2014. Jatkoaika.com. Viitattu 27.7.2014.
8. ↑  Virtanen and McCann reassigned to Comets  5.4.2015. Vancouver, B.C.:  Vancouver Canucks. Viitattu 27.7.2014. (englanniksi)
9. ↑  Boxscore – NHL.com *NHL.com*.  13.10.2015. National Hockey League. Viitattu 28.11.2015. (englanniksi)
10. ↑  Boxscore – NHL.com *NHL.com*.  2.11.2015. National Hockey League. Viitattu 28.11.2015. (englanniksi)
11. ↑
12. ↑  Canucks cutting ties with Jake Virtanen by buying out his contract *dailyhive.com*. Viitattu 11.3.2023. (englanniksi)
13. ↑  Virtanen's KHL contract terminated as non-Russians flee the league *dailyhive.com*. Viitattu 11.3.2023. (englanniksi)
14. ↑  Ex-Canuck Virtanen finds new team in Germany after removal from Swiss club *dailyhive.com*. Viitattu 11.3.2023. (englanniksi)
15. ↑  Heikki Miettinen: Jake Virtasen seuraava askel on NHL.  *Helsingin Sanomat*, 29.12.2014, s. A8–9. Artikkelin verkkoversio. Viitattu 29.12.2014.